**Projekts**

(Ministru kabineta

2011. gada \_\_\_\_\_\_\_\_\_

rīkojums Nr.\_\_\_\_\_\_\_\_)

**Administratīvo sodu sistēmas attīstības koncepcija**

**(kopsavilkums)**

1. **Problēmu formulējums**

Šobrīd Latvijā pastāvošais administratīvās atbildības regulējums ir ietverts Latvijas Administratīvo pārkāpumu kodeksā (turpmāk - kodekss). Kodekss ir spēkā no 1985. gada 1. jūlija. Ar Latvijas Republikas Augstākās Padomes 1991. gada 29. augusta lēmumu tika noteikts, ka līdz attiecīgo Latvijas Republikas kodeksu vai citu likumdošanas aktu pieņemšanai Latvijas Republikas teritorijā piemēro Latvijas PSR Administratīvo pārkāpumu kodeksu. Sākotnējā kodeksa redakcija atspoguļoja padomju juristu viedokļus par administratīvās sodīšanas būtību un tā piemērošanas kārtību. No kodeksa spēkā stāšanās brīža līdz šim brīdim tas ir grozīts vairāk kā 130 reizes, kā rezultātā Latvijas administratīvo sodu piemērošanas un izpildes kārtība ir attīstījusies, tomēr, sakārtojot atsevišķus jautājumus, atceļot vecos un ieviešot jaunus tiesību institūtus, administratīvo sodu tiesības ne vienmēr tika uztvertas kā tiesību sistēma.

Šobrīd saistībā ar kodeksu un administratīvās atbildības regulējumu ir konstatētas šādas problēmas:

1. Sodu sistēma neatbilst efektīvas sodu sistēmas prasībām. Administratīvais arests nav uzskatāms par adekvātu sodu administratīvo sodu sistēmā. Bez tam šobrīd nav strikta dalījuma pamatsodos un papildsodos, līdz ar to daļa no pamatsodiem var tikt piemēroti kā papildsodi.
2. Kodeksa 14.1 pants nosaka juridiskās personas administratīvo atbildību, paredzot, ka kodeksā un pašvaldību saistošajos noteikumos īpaši paredzētajos gadījumos par administratīvajiem pārkāpumiem pie atbildības ir saucamas juridiskās personas. Tomēr viens no administratīvā atbildības priekšnoteikumiem ir vaina, kas izpaužas kā personas psihiska attieksme pret notikumu. Juridiskai personai psihiska attieksme nevar būt.
3. Lai gan kodeksā būtu jābūt izsmeļoši aptvertām vienu nozari regulējošām tiesību normām, šobrīd ne administratīvo pārkāpumu sastāvi, ne administratīvo pārkāpumu procesuālās normas kodeksā izsmeļoši nav regulētas. Papildus kodeksā esošajiem administratīvajiem pārkāpumiem, arī nozaru speciālajos likumos un pašvaldību saistošajos noteikumos ir ietverti administratīvo pārkāpumu sastāvi. Tātad administratīvo atbildību regulējošā normas šobrīd nav kodificētas.
4. Tiesās tiek izskatīts salīdzinoši liels administratīvo pārkāpumu lietu skaits, dažkārt pārsūdzības iemesli ir pilnīgi formāli un pēc būtības neattiecas uz tiesisku strīdu. Tas rada nelietderīgu tiesas noslodzi situācijā, kad tiesas ir noslogotas ar krimināllietu izskatīšanu. Papildus tam rajona (pilsētas) tiesa kodeksa 213. panta lietās nevis izskata tiesību strīdu, bet pieņem sākotnēju lēmumu pēc būtības, tātad darbojas kā iestāde.
5. Izskatot administratīvo pārkāpumu lietas, šobrīd tiek piemērots gan kodekss, gan Administratīvā procesa likums, kura 18. panta pirmā daļa noteic, ka administratīvais process iestādē privātpersonai ir bez maksas, ja likumā nav noteikts citādi. Tomēr kodeksā atsevišķos pantos ietverts pienākums personai atlīdzināt ar lietvedību saistītos procesuālos izdevumus.
6. Latvijas administratīvo sodu piemērošanas un izpildes kārtība tika veidota padomju tiesību sistēmai. Līdz ar to vairākas kodeksā ietvertās tiesību normas neatbilst mūsdienu valsts tiesiskajai iekārtai. Lai gan kopš kodeksa spēkā stāšanās brīža tajā ir veikti vairāk kā 130 grozījumi, joprojām nav sistēmiski pārskatītas kodeksa normas. Vienlaikus norādāms, ka milzīgais, haotiski veiktais grozījumu apjoms kodeksā būtiski apgrūtina tā piemērošanu, izpratni, pārskatāmību un tajā ietvertā regulējuma interpretāciju, jo bieži vien kodeksā ietvertās normas ir savstarpēji pretrunīgas.
7. Šobrīd pārkāpējam ir motivējošu apsvērumu trūkums maksāt uzlikto naudas sodu. Tā rezultātā pārkāpējs izvairās no naudas soda nomaksas un neizpilda savas saistības pret valsti pat vairāku gadu garumā. Uzlikto administratīvo sodu izpildes sadaļa kodeksā ir morāli novecojusi un neefektīva, tā ne reizi nav sistēmiski pārskatīta, lai efektivizētu sodu izpildi.
8. Šobrīd Latvijas tiesību akti neparedz iespēju Latvijā atzīt un izpildīt ārvalsts lēmumu, ar kuru personai piemērots administratīvais sods. Tiesiskā sadarbība administratīvo pārkāpumu lietās tieši netiek regulēta ar Eiropas Savienības tiesību aktiem vai starptautiskiem līgumiem. Līdz ar to nav tiesiskā regulējuma, lai varētu izpildīt ārvalsts lēmumu, ar kuru personai piemērots administratīvais sods, vai lai varētu nosūtīt Latvijā pieņemtu lēmumu izpildei ārvalstī.
9. **Problēmu risinājumi**

Lai risinātu koncepcijas kopsavilkuma I sadaļā minētās problēmas, tiek piedāvāti šādi atbalstītie problēmu risinājumu varianti:

1. Administratīvo sodu sistēmā ir skaidri jānodala pamatsodi no papildsodiem. Administratīvais arests, kā jau to iepriekš lēmis Ministru kabinets, jaunajā sodu sistēmā nav paredzēts. Tāpat paredzēts paplašināt papildsodu veidus, ietverot vairākus jaunus papildsodus, piemēram, soda punktus.

2. Veidojot jauno administratīvo sodu sistēmu, jaunajā Administratīvo sodu procesa likumā jāsaglabā juridisko personu administratīvās atbildības institūts. Vienlaikus jānosaka diferencēti administratīvās atbildības priekšnoteikumi juridiskai personai un fiziskai personai, izejot no attiecīgā tiesību subjekta īpatnībām. Turklāt nepieciešams jāpārskata kodeksā esošās sankcijas, kas paredz juridisko personu atbildību par pārkāpumiem, ko tās pēc savas būtības nevar paveikt. Gadījumos, kad administratīvo atbildību varētu piemērot juridiskai personai (sakarā ar fiziskās personas darbību juridiskās personas uzdevumā vai interesēs), nepieciešams regulējums, kas noteiktu konkrētus kritērijus fiziskas personas darbības attiecināmībai uz juridisko personu.

3. Veidojot jauno administratīvo sodu sistēmu, ir jāizstrādā jauns likums – Administratīvo sodu procesa likums, kurā būs ietverti administratīvo sodu pamatjautājumi un process, savukārt administratīvo pārkāpumu sastāvus, veicinot nozares likumu kodifikācijas, ir jāietver attiecīgajos speciālajos nozares likumos.

4. Lai samazinātu tiesā izskatāmo administratīvo pārkāpumu lietu skaitu ir veicami vairāki pasākumi: 1) lietās, kurās uzliktais naudas soda apmērs ir neliels, rajona (pilsētas) tiesa ir vienīgā tiesu instance, 2) apelācijas tiesvedība notiek rakstveida procesā; 3) zaudētas tiesvedības gadījumā tiek noteikts pienākums atlīdzināt ar lietvedības vešanu saistītos procesuālos izdevumus; 4) pienākums maksāt sodu stājas spēkā reizē ar soda uzlikšanu, vienlaikus personai ir iespēja uzlikto sodu pārsūdzēt, tomēr pienākums samaksāt sodu saglabājas visu pārsūdzības laiku. Ja sods tiek atcelts, tad samaksātais naudas sods atmaksājams atpakaļ.

5. Tiek ieviesti pasākumi, kas motivētu privātpersonu samaksāt uzlikto naudas sodu, kā arī veicināt soda neizbēgamību: 1) personām, kas nav samaksājušas naudas sodus, tiek ierobežota pieejamība valsts sniegtajiem publiskajiem pakalpojumiem un ierobežota iespēja iegūt valsts noteiktās speciālās tiesības; 2) pienākums maksāt naudas sodu iestājas reizē ar soda uzlikšanu, tas novērš situāciju, ka tālākās lietas pārsūdzības stadijas nesamērīgi aizkavē soda faktisku izpildi; 3) personām, kuras nemaksā naudas sodu, vai nespēj samaksāt naudas sodu, šo sodu aizstāj ar sabiedriskajiem darbiem, kā rezultātā sods tiek izpildīts, un pašvaldības iegūst zināmu labumu no šo personu veiktajiem darbiem sabiedrības labā.

6. Attiecībā uz naudas sodu savstarpējo izpildi Eiropas Savienības dalībvalstu starpā, uz administratīvā pārkāpumu lietām jāattiecina Padomes pamatlēmums 2005/214/TI par savstarpējas atzīšanas principa piemērošanu attiecībā uz finansiālām sankcijām. Tas paredz mehānismu, kādā cita dalībvalsts var prasīt šajā valstī uzlikto sodu izpildīt Latvijā, un Latvija var prasīt šeit uzlikto naudas sodu izpildīt kādā citā dalībvalstī.

1. **Ar koncepcijas ieviešanu saistītās izmaksas**.

Koncepcijas ieviešanai šobrīd identificējami divi galvenie virzieni: nepieciešamo izmaiņu izdarīšana normatīvajos aktos, nepieciešamo izmaiņu izdarīšana ar administratīvo pārkāpumu sistēmu saistītajās valsts informācijas sistēmās. Šobrīd identificēts, ka šāda valsts informācijas sistēma ir Sodu reģistrs, kas apkopo informāciju par izdarītajiem administratīvajiem pakāpumiem un administratīvi sodītajām personām. Koncepcijas ieviešana neparedz, ka kādai no administratīvo sodu sistēmā iesaistītajām institūcijām mainītos kompetences apjoms, vai nāktu klāt jaunas, iepriekš neveiktas funkcijas.

Sodu reģistrā iekļautās informācijas pārzinis un turētājs ir Iekšlietu ministrijas Informācijas centrs. 2011. gada maijā Iekšlietu ministrijas Informācijas centrs Eiropas Komisijas programmas „Pamattiesības un tiesiskums” apakšprogrammas „Krimināltiesības” ietvaros uzsācis īstenot projektu „Administratīvo pārkāpumu atbalsts sistēmas izveide”, kura ietvaros tiks izveidota elektroniska administratīvā procesa lietvedības atbalsta sistēma, kurā būs iespējams ne tikai glabāt informāciju par izdarītajiem pārkāpumiem, bet, kas primāri darbosies kā lietvedības darbplūsmas sistēma. Ar koncepcijas ieviešanu saistītās izmaiņas Sodu reģistrā ir ieviešamas ciešā kopsakarā ar minēta projekta īstenošanu. Līdz ar to koncepcijas ieviešana šobrīd no valsts budžeta līdzekļiem neprasa papildu izdevumus.

Papildu izmaksas prognozējamas, ieviešot sabiedrisko darbus. Lai pašvaldības spētu nodrošināt sabiedrisko darbu veikšanu ir nepieciešams sabiedrisko darbu vadītājs, kas uzrauga darba izpildi un darba vietas organizētājs/grāmatvedis, kas nodrošina sabiedriskā darba veicēju ar darba vietu.

Atbilstoši plānotajai noslodzei Rīgā nepieciešami 10 vadītāji un 5 organizētāji/grāmatveži (2 vadītāji un 1 organizētājs uz katru priekšpilsētu), Lielajās pilsētās (Rēzekne, Jelgava, Liepāja, Daugavpils, Ventspils) 2 vadītāji un 1 organizētājs/grāmatvedis uz katru no pilsētām, kopā 10 vadītāji un 5 organizētāji/grāmatveži, 22 nelielās pilsētās viena pilna vadītāja slodze un atalgojums. Sabiedrisko darbu vadītāja atlīdzība un sabiedrisko darbu organizēta/ grāmatveža atlīdzība kopā gada laikā sastāda: 138 485 Ls.

2010. gadā naudas sods uzlikts 197 379 personām, aptuveni 3% no tām ir juridiskās personas. Prognozējams, ka ieviestie papildus mehānismi labprātīgai naudas soda izpildei veicinās, ka naudas sodu labprātīgi izpilda 80% no visām personām, kam uzlikts naudas sods. Tātad, tādu personu skaits, kam naudas soda izpilde varētu tikt aizstāta ar sabiedriskajiem darbiem, gada laikā varētu sasniegt 38 000 personu. Vidējais fiziskai personai piemērotais naudas sods ir 20 līdz 30 LVL. Ministru kabineta noteiktā minimālā vienas darba stundas likme ir 1,189 Ls. Tātad prognozējams, ka aptuvenais sabiedriskajos darbos nostrādātais stundu skaits varētu būt 16 līdz 25 darba stundas. Personas veicot sabiedrisko darbu paveic darbu, kas līdzvērtīgs 903 640Ls.

Tieslietu ministrs A. Štokenbergs

27.09.2011. 11:32

1 370

Smiltēna

67036937, [anda.smiltena@tm.gov.lv](mailto:anda.smiltena@tm.gov.lv)

Gaijsa

67036909, [jolanta.gaijsa@tm.gov.lv](mailto:jolanta.gaijsa@tm.gov.lv)